Ирэнас суна тIейирзина, юха шен ши куьг дIасадаржош мелла а цаяшарца я цабезамца элира: «ХIан, Зайнап, хIинца тидам беш хьажа хьайна, хIинца хIара вайшимма йоху гIулчаш, дуьненчохь уггар а еза, мехала лаьттан метарш ю хьуна!» – аьлла. Амма ас шега юхааьллачух, цунна дика хиира, суна йоцийла иза еза меттиг. Ас цуьнга аьлларг дара: «Ирэна, суна сайн къоман цIийн хьожа йогIу кхузахь, сан когаш тийсало кхузахь, шун банкийн неIарийн бертахь, сан махкахойн даьIахкех! Суна шера дац хьуна шун банкийн хьалхара мраморан некъаш...».